ইশতেহার ঘোষণায় এডভোকেট এহসানুল মাহবুব জুবায়ের বলেন- হযরত শাহজালাল (রহ.), হযরত শাহপরাণ (রহ.)সহ ৩৬০ আউলিয়ার পুণ্যস্মৃতি বিজড়িত সিলেট মহানগরী বাংলাদেশের আধ্যাত্মিক রাজধানী হিসেবে সর্বত্র পরিচিত। এই মহানগরী অসংখ্য ওলী-আউলিয়া, আলেম-উলামা ও গুণীজনের পদচারণায় ধন্য। সিলেট অঞ্চলের সকল মানুষের আবেগ আর এখানকার ঐতিহ্যকে এককেন্দ্রে মিলিত করেছে বাংলাদেশের দীর্ঘতম বয়ে চলা নদী সুরমা। এই সুরমা নদীর তীর ঘেঁষে গড়ে উঠেছে সিলেট মহানগরী। আজ থেকে একশত একান্ন বছর আগে ১৮৬৭ সালে সিলেট মিউনিসিপ্যালিটি বোর্ড গঠন করা হয়। পরবর্তীতে এর নাম হয় সিলেট পৌরসভা। ২০০১ সালে সিলেট পৌরসভা ও আশপাশের এলাকাসহ ২৬ দশমিক ৫ বর্গ কিলোমিটার আয়তন নিয়ে সিলেট সিটি কর্পোরেশন গঠিত হয়। এই সিলেট মহানগরী আয়তনের দিক থেকে দেশের সবচেয়ে ছোট মহানগরী। কিন্তু জনসংখ্যার ঘনত্ব এখানে বেশি। সামাজিক, রাজনৈতিক, সাম্প্রদায়িক সম্প্রীতির এবং বহু সংস্কৃতির ধারক এ মহানগরীর রয়েছে গৌরবোজ্জল ইতিহাস। ব্রিটিশ বিরোধী আন্দোলন, ৫২’র ভাষা আন্দোলন ও ৭১’র মহান মুক্তিযুদ্ধে রয়েছে সিলেটের গৌরবময় অবদান। মহান মুক্তিযুদ্ধের প্রধান সেনাপতি জেনারেল এম এ জি ওসমানীসহ জাতীয় পর্যায়ে প্রতিষ্ঠিত আরো অনেকেই এই সিলেটের কৃতি সন্তান।